[{"text_idx": "#000000", "text": "La c\u0302i-suba artikolo unue aperis en la retejo de C\u0302ina Radio Internacia. Ni mallongigis kaj simpligis g\u0302in por aperigo c\u0302e uea.facila."}, {"text_idx": "#000001", "text": "En la somero de 2021, Internacia Ligo de Esperantistaj Instruistoj (ILEI) kaj Itala Instituto de Esperanto kune lanc\u0302is novan instru-projekton en la regiono Toskanio de centra Italio. La ideo de Bruc\u0302jo Kasini kaj Laura Brazzabeni estis, ke Esperanto estas ja facile lernebla lingvo, kaj tial g\u0302i povas helpi gelernantojn pli bone kompreni la strukturon de aliaj lingvoj, kaj ankau\u0306 de la propra. Sed ne sufic\u0302e da instruistoj en italaj superaj mezlernejoj regas Esperanton."}, {"text_idx": "#000002", "text": "La brila solvo \u2013 tute ebla por Esperanto, sed apenau\u0306 farebla por aliaj lingvoj \u2013 estas instrui unue al la instruistoj per senpaga video-kurso. La kurso dau\u0306ras 20 horojn plus 10 horojn da individua studado kaj specialaj interretaj renkontig\u0302oj kun spertaj instruistoj. Tiel naskig\u0302is la nomo de la projekto: \u201c30 Oraj Horoj\u201d."}, {"text_idx": "#000003", "text": "Dum tiuj tridek horoj oni lernas multe, ne nur pri la lingvo mem, sed ankau\u030c pri g\u0302iaj historio, kulturo kaj movado, per la helpo de fakuloj kiel Renato Corsetti kaj de la Nacia Biblioteko de Esperanto en la itala urbo Massa."}, {"text_idx": "#000004", "text": "Tamen unue necesis la subteno de la lokaj instancoj por proponi la kurson al c\u0302iuj lernejoj de Toskanio \u2013 kaj poste ankau\u0306 al tiuj de la regiono Friulo-Venecio Julia, kie estis okazonta la kongreso de ILEI en julio 2023. Tial Bruc\u0302jo Kasini en somero 2021 petis min verki \u201csciencan dokumenton\u201d pri la historio de la eksperimentoj, kiuj pruvas, ke Esperanto estas facile lernebla kaj helpas en la studo de aliaj lingvoj. Tiel naskig\u0302is la unua malneto de mia libro L\u2019esperanto: facilita\u0300 di apprendimento e aiuto nello studio di altre lingue (Esperanto: facile lernebla kaj helpo en la studo de aliaj lingvoj). Komence g\u0302i estis nur longa bibliografio kun mallongaj priskriboj de la plej gravaj eksperimentoj. Poste, kun multaj aldonoj kaj profundigoj, g\u0302i estis eldonita kiel 300-pag\u0302a libro c\u0302e la itala eldonejo Edistudio en majo 2023."}, {"text_idx": "#000006", "text": "La libro estas mendebla c\u0302e la eldonejo Edistudio en Esperanto kaj la itala."}, {"text_idx": "#000007", "text": "Kiam oni lernas fremdan lingvon, legado de infanlibroj povas esti tre bona maniero por akiri novajn vortojn, por lerni utilajn esprimojn kaj por komenci aktive uzi la lingvon. Legado estas la plej efika lerno-metodo por lingvo-lernantoj; kaj infanlibroj, kutime ne tro longaj, estas tre tau\u0306ga lernilo por komencantoj. Tiun valoron de bildrakontoj ni jam sub-strekis en alia artikolo pri bild-striaj libroj, kaj infanlibroj estas same utilaj."}, {"text_idx": "#000008", "text": "Estas bons\u0302ance, do, ke lastatempe multaj novaj infanlibroj aperis en la Esperanta libro-merkato."}, {"text_idx": "#000009", "text": "Antau\u0306 tri-kvar jaroj Esperanto-Asocio de Britio (EAB) komencis eldoni tiajn verkojn. Nur dum la jaro 2022, g\u0302i eldonis dek du infanlibrojn. Ili sekvis la unuajn, kiuj aperis antau\u0306 kelkaj jaroj. Inter ili estas Esperantaj tradukoj de la mondfamaj verkoj La Krubalo kaj La domo c\u0302e Pu-Angulo. Aliaj jam aperis en 2023, ekzemple Tro da aj\u0302oj. EAB raportas, ke lau\u0306plane aliaj sekvos en 2023."}, {"text_idx": "#000010", "text": "Dum 2022 venis ankau\u0306 la novaj\u0302o pri la po-ioma eldonado de la amata serio de libroj verkitaj de Tove Jansson, la Mumin-serio. La unua kaj dua libroj, Kometo en Mumin-valo kaj C\u0302apelo de sorc\u0302isto, jam estas mendeblaj. La aliaj kvin sekvos."}, {"text_idx": "#000011", "text": "C\u0302iuj libroj estas alt-kvalitaj, kaj enhave kaj aspekte. C\u0302iuj estas presitaj sur glacea papero, la plejmulto kun malmolaj kovriloj, c\u0302iuj buntaj kaj allogaj. Kelkaj estas pli longaj, kelkaj malpli, c\u0302iuj havas gravajn kaj esperigajn mesag\u0302ojn por legantoj junaj kaj ne-tiel-junaj."}, {"text_idx": "#000012", "text": "Sed kio pri la lingvo? C\u0302u ili helpos min plibonig\u0302i? Sendube: la libroj estas ja porinfanaj sed ili certe ne estas infanecaj. La rakontoj c\u0302iam interesas kaj kor-tus\u0302as, ofte memorigas nin pri gravaj temoj sociaj (toleremo, komprenemo, bezono pri paco, kaj simile). Lingve, la komencanta, progresanta, ec\u0302 progresinta leganto profitos el la renkontig\u0302o kun novaj vortoj, utilaj esprimoj, belaj parol-turnoj."}, {"text_idx": "#000013", "text": "Laste, la libroj estas malmultekostaj (ec\u0302 eblas ac\u0302eti plurajn samtempe kontrau\u0306 rabata prezo) kaj facile akireblaj c\u0302e la eldoninto au\u0306 c\u0302e aliaj konataj libro-servoj."}, {"text_idx": "#000014", "text": "Depende de tio kie vi log\u0302as, la libroj estas ac\u0302eteblaj de la libro-servoj de EAB, de UEA, au\u0306 de la kutimaj libroservoj, inkluzive de Amazon, Barnes and Noble, Wordery kaj eBay."}, {"text_idx": "#000016", "text": "La sekvanta artikolo unue aperis en la revuo La Brita Esperantisto n-ro 993 en decembro 2022, p.30-31. G\u0302i estas simpligita kaj mallongigita por uea.facila."}, {"text_idx": "#000017", "text": "De tempo al tempo atingas mian skribotablon neatendita gasto, en la formo de stelo de la monda literaturo, kiu vekas mian intereson. Tiaj verkoj kutime preter-saltas mian liston de legotaj libroj, kaj mi tuj prenas ilin por sur-sofa legado."}, {"text_idx": "#000018", "text": "Unu tia libro estis La kurioza incidento de la hundo en la nokto. Kiam mi eklegis, mi ne certis, c\u0302u mi vere volas legi g\u0302in, au\u0306 c\u0302u mi sentas, ke mi devus legi g\u0302in. Tamen, post kelkaj pag\u0302oj, c\u0302iu dubo malaperis. Tuj kaptis la intrigo. Tuj plac\u0302is la stilo. Tuj allogis la originalaj\u0302oj (la desegnetoj akompanantaj la tekston, kiuj estas necesaj por kompreno de la intrigo; la kurioza numerado de la c\u0302apitroj)."}, {"text_idx": "#000019", "text": "Mi estis kaptita. Tiom kaptita ke mi voris la libron preskau\u0306 senspire. Ne nur pro scivolo pri la solvo de la incidento. Tio, kio pli forte kaptis min, estis la detalaj priskriboj fare de la c\u0302ef-rolulo kaj rakontanto, 15-jarag\u0302a Kristoforo."}, {"text_idx": "#000020", "text": "Kristoforo havas Asperger-sindromon. Liaj priskriboj enkondukas nin en la mondon de au\u0306tismulo kaj montras, ke la maniero en kiu ni c\u0302iuj vidas la mondon estas nur unu el multaj, same eblaj kaj same validaj."}, {"text_idx": "#000021", "text": "La tre detalaj priskriboj fare de Kristoforo aldonas ankau\u0306 spicon, intereson kaj plezuron. Mi nepre devis ridegi, kiam Kristoforo rakontas kiel, kas\u0302inte sin en valizejo apud vagonara necesejo, li flaras odorojn kaj au\u0306das bruojn venantajn de tie. Mi nepre devis plori, kiam li legas la kortus\u0302ajn leterojn de sia patrino."}, {"text_idx": "#000022", "text": "Je la komenco de la libro, Kristoforo sciigas al ni siajn \u201ckondutajn problemojn\u201d, kiuj \u201clistig\u0302as de A g\u0302is N\u201d. Tiu, kaj c\u0302iuj aliaj listoj, estas tre gravaj, por ke ni komprenu kiel Kristoforo vidas la mondon, kiel li sentas, timas, amas. Kiel li konstruas pontojn au\u0306 starigas barilojn. Kaj eble, kiel ni c\u0302iuj faras tion. S\u0302ajnas al mi, ke estas io de Kristoforo en ni c\u0302iuj."}, {"text_idx": "#000023", "text": "La angla versio de la Incidento ricevis premion kiel Libro de la Jaro en 2003. Nun mi komprenas kial."}, {"text_idx": "#000024", "text": "Eldoninte plurajn infanlibrojn dum la pasintaj tri jaroj, EAB nun transiras al nova kampo kaj proponas tradukojn de g\u0302uindaj kaj konataj verkoj, kiajn oni atendus trovi c\u0302e stacidomoj au\u0306 flughavenoj."}, {"text_idx": "#000025", "text": "Estis bele vidi, ke EAB konservis la faman kovrilon de la originalo, kaj ke g\u0302i rekreis la grafikaj\u0302ojn, tiaj kiaj ili estas en la originalo. Fakte, en la Esperanta traduko ec\u0302 trovig\u0302as en unu bildo du surprizoj por akr-okulaj esperantistoj. C\u0302u vi trovos ilin?"}, {"text_idx": "#000026", "text": "Eblas ac\u0302eti la libron c\u0302e Esperantaj libroservoj, sed ankau\u0306 c\u0302e Amazon, Barnes & Noble, Book Depository kaj Wordery. Se vi log\u0302as ekster Britujo kaj ne havas tian servon en via lando, ni atentigas vin, ke Book Depository kaj Wordery proponas senpagan internacian afrankon el Britujo!\nPli da informoj troveblas c\u0302e EAB."}, {"text_idx": "#000029", "text": "Intereso pri Alma, precipe en s\u0302ia hejmlando Slovenujo, multe kreskis lastatempe. Tial aperis pri s\u0302i multaj nove eldonitaj verkoj, gazetaj kaj retejaj artikoloj, kaj ankau\u0306 tiu c\u0302i belega libro."}, {"text_idx": "#000030", "text": "Alma - La mondo antau\u0306 la hejma sojlo estas c\u0302arma, bunta kaj alloga bildrakonto. G\u0302i priskribas la infanajn jarojn de Alma, kaj ankau\u0306 montras s\u0302iajn senfinan scivolemon kaj senbridan lernemon pri la plej diversaj fakoj, ekzemple pri lingvoj, historio, desegnado, muziko kaj natursciencoj."}, {"text_idx": "#000031", "text": "Lingvoj kaj vojag\u0302ado estis kernaj en s\u0302ia vivo. La poezieca teksto kaj belaj ilustraj\u0302oj trafe montras tion. Oni legas kiel Alma lernis plurajn lingvojn samtempe kaj revis pri vojag\u0302ado. S\u0302i deziris ekkoni \u201cnovajn landojn, interesajn homojn kaj iliajn morojn\u201d."}, {"text_idx": "#000032", "text": "Elstaraj desegnaj\u0302oj de Polona Kosec akompanas la tekston. Ec\u0302 en la internaj kovriloj oni povas admiri belajn bildojn, kiuj prezentas la mirindan vivon de Alma kaj s\u0302ian tutmondan vojag\u0302on."}, {"text_idx": "#000033", "text": "La libro estas bildrakonto, do unuavide g\u0302i aspektas kiel infanlibro. Tamen, g\u0302i estas multe pli ol tio: g\u0302i estas omag\u0302o al eksterordinara homo, kiu havis nekredeblajn entuziasmon kaj intereson pri nia mondo."}, {"text_idx": "#000034", "text": "Lingve la libro estas tau\u0306ga por komencantoj kaj progresantoj. La teksto ne estas tro longa au\u0306 defia; tamen g\u0302i donas bonajn okazojn por eventuale lerni novajn vortojn au\u0306 por pli bone enkapigi tiujn antau\u0306e renkontitajn."}, {"text_idx": "#000035", "text": "Sed mi esperas, ke la libro allogos ankau\u0306 pli spertajn parolantojn, c\u0302ar tion certe meritas la nekutima, interesa kaj aventur-plena vivo de Alma Karlin."}, {"text_idx": "#000036", "text": "Alma - La mondo antau\u0306 la hejma sojlo estas ac\u0302etebla kontrau\u0306 13,50\u20ac c\u0302e la libroservo de UEA."}, {"text_idx": "#000038", "text": "Lastatempe la premio Infanlibro de la jaro estis aljug\u0302ita en la Belartaj Konkursoj 2022 de UEA al la libro La domo c\u0302e Pu-Angulo. La jug\u0302istoj vers\u0302ajne konsentis kun nia opinio, ke la libro elstaras inter la lastatempaj publikaj\u0302oj. Atingo lau\u0306dinda kaj promesplena."}, {"text_idx": "#000039", "text": "Tiun promeson oni ja plenumis. La sama eldonejo nun proponas al la esperantistaro novan tradukon de alia klasikaj\u0302o de la monda literaturo, kies kvalito multege superas tiun de la plejmulto da Esperantaj libroj."}, {"text_idx": "#000040", "text": "Temas pri nova traduko de la verko La aventuroj de Alico en Mirlando. Kiam vi havos ekzempleron en viaj manoj, vi certe rimarkos, ke g\u0302i estas elstare luksa, plenkolora, malmole kaj bonkvalite bindita, presita sur dika papero, kaj kun kromkovrilo, rubando kaj buntaj desegnaj\u0302oj."}, {"text_idx": "#000041", "text": "La libron tradukis Edmund Grimley Evans surbaze de pli la frua traduko de Donald Broadribb. G\u0302in ornamas pli ol cent kvindek belegaj bildoj, preskau\u0306 unu en c\u0302iu pag\u0302-paro. Krome, oni ec\u0302 pli g\u0302uos la lego-sperton pro la amuzaj kaj trafaj enbildaj tekstoj, kiujn esperantigis Tim Owen."}, {"text_idx": "#000042", "text": "La libro enhavas iom pli ol 300 pag\u0302ojn, kaj estas proksimume kvar centimetrojn dika, pro la alt-kvalita papero kaj la aldono de la multaj novaj ilustraj\u0302oj, kiujn Chris Riddell kreis specife por tiu c\u0302i nova eldono."}, {"text_idx": "#000043", "text": "Enhave la libro certe tau\u0306gas por c\u0302iaj esperantistoj, c\u0302u lernantoj au\u0306 progresantoj. La aventuroj de Alico estas facile sekveblaj, dum samtempe la vort-uzo estas sufic\u0302e ampleksa. Tio multe helpos progresantojn pliric\u0302igi sian vorto-provizon."}, {"text_idx": "#000044", "text": "Aperas en la libro fama kuko kun la vortoj Mang\u0302u min. Pri la libro ni elkore rekomendas, ke vi Legu g\u0302in."}, {"text_idx": "#000047", "text": "Same kiel c\u0302e la unua libro, temas pri dek rakontoj, kiuj portas nin en la c\u0302arman mondon de Winnie-la-Pu kaj la aliaj famaj roluloj: Porketo, Strigo, Kuniklo, Ia, Kanga kaj Ruo. La filo de la au\u0306toro, knabeto Christopher Robin, denove aperas en la rakontoj kaj, en tiu c\u0302i dua libro, renkontas novan amikon, la saltetantan kaj c\u0302iam movig\u0302antan Tiglon."}, {"text_idx": "#000048", "text": "Pluraj lokoj menciitaj en la libro vere ekzistas en la arbaro Ashdown, c\u0302irkau\u0306 kvindek kilometrojn sude de Londono. La belegaj originalaj ilustraj\u0302oj de E. H. Shepard, kiu konis la arbaron, ornamas la libron kaj pliric\u0302igas la legadon."}, {"text_idx": "#000049", "text": "La tradukinto, Edmund Grimley Evans, kutimis voc\u0302legi al sia juna filino c\u0302e s\u0302ia enlitig\u0302o la unuan libron pri Winnie-la-Pu. S\u0302i tiom s\u0302atis g\u0302in, ke la patro decidis traduki la duan libron."}, {"text_idx": "#000050", "text": "La domo c\u0302e Pu-Angulo estas tre leginda kaj estas unu el tiuj malmultaj libroj, kiuj tau\u0306gas por c\u0302iaj legantoj, c\u0302u infanoj au\u0306 ne, c\u0302u lernantoj, progresantoj au\u0306 spertaj esperantistoj. Mi mem legis la libron unu-spire, sed oni ne nepre devas legi g\u0302in kiel plenan romanon. Ankau\u0306 pli malrapida, iom-post-ioma legado de c\u0302iuj unuopaj c\u0302apitroj plezurigos la leganton. Ne necesas memori c\u0302ion, kio okazis en antau\u0306aj c\u0302apitroj, por g\u0302ui la postajn. Ili c\u0302iuj havas sian apartan komencon, intrigon kaj finon."}, {"text_idx": "#000051", "text": "Ne gravas, c\u0302u oni vidas La domo c\u0302e Pu-Angulo kiel literaturan, filozofian, au\u0306 lingvo-progresigan verkon: g\u0302i estos c\u0302iaokaze valora aldono al c\u0302ies librokolekto. En la mia, g\u0302i fiere sidas inter la preferataj libroj."}, {"text_idx": "#000052", "text": "La libro estas eldonita de Esperanto-Asocio de Britio kaj g\u0302i estas trovebla en ties libroservo. Oni povas ac\u0302eti g\u0302in ankau\u0306 c\u0302e la libroservo de UEA. Se tiuj du libroservoj ne tau\u0306gas por vi, petu al via nacia asocio, ke g\u0302i ac\u0302etu la libron. Tiel ankau\u0306 aliaj esperantistoj en via lando povos legi la duan kolekton de la rakontoj pri Winnie-la-Pu."}, {"text_idx": "#000053", "text": "En la Belartaj Konkursoj de UEA en 2022, Esperanto-Asocio de Britio ricevis la premion 'Infanlibro de la jaro' pro tiu c\u0302i verko."}, {"text_idx": "#000054", "text": "Esperanto por mi - 4: 16 geesperantistoj portretitaj de Helga Plo\u0308tner. Maebas\u0302i, Gunma, Japanujo: Horizonto, januaro 2022. 20 pag\u0302oj, 30 cm. ISBN 978-4-939088-55-1 C1095 500E. Prezo 5\u20ac.\nKiam, en novembro 2020, aperis en uea.facila artikolo pri la libro Esperanto por mi, neniu supozis ke dua libro aperos tuj poste. Des malpli oni atendis trian libron meze de 2021. Nun, dek kvin monatojn ekde la eldono de tiu unua volumeto, la kvara libro en nun kreskanta kolekto eldonig\u0302is."}, {"text_idx": "#000055", "text": "Kurag\u0302igite de la intereso pri la unuaj tri libroj, la portretistino Helga Plo\u0308tner \u201ckun g\u0302ojo, amo kaj espero\u201d portretis denove 16 esperantistojn el diversaj landoj. Kiel kutime, mallongaj eseoj pri la Esperanta aktivado de la portretitoj akompanas la belajn desegnaj\u0302ojn."}, {"text_idx": "#000056", "text": "Do, se vi volas malkovri kiel kaj kial 16 Esperanto-aktivuloj tra la mondo ekkonis la lingvon, kaj kion ili faras per kaj por g\u0302i, ac\u0302etu tiun c\u0302i libron, bele presitan sur glacea papero. Dankon al Helga kaj al la eldonisto, s-ro HORI Jasuo, pro la dau\u0306rigado de tiu c\u0302i c\u0302arma serio."}, {"text_idx": "#000057", "text": "'Esperanto por mi - 4' ac\u0302eteblas c\u0302e UEA. Legantoj el Azio povas mendi la libron de la eldonisto, Horizonto."}, {"text_idx": "#000058", "text": "La 25-an de septembro 2022 eldonig\u0302is 'Esperanto por mi - 5'. La kvinan libron en la serio oni povas ac\u0302eti tra la kutimaj kanaloj."}, {"text_idx": "#000061", "text": "Jen bela, bunta kaj alloga libro en formo de bildrakonto, kun aldona grava mesag\u0302o por c\u0302iuj. La libron oni publikigis unue en 2018, originale en la franca lingvo. G\u0302i estas bazita sur ideo de la fama piedpilkisto, Liliam Thuram, kiu estas ankau\u0306 unu el la au\u0306toroj. Thuram volis atentigi la publikon pri la grava problemo de rasismo.\nLa rakonto priskribas alvenon de rifug\u0302intaj familioj, kiu disigas la urbeton kie log\u0302as la superherooj. Oni organizas matc\u0302on inter la infanoj por bonvenigi la rifug\u0302intojn. Kelkaj plenkreskuloj ne estas tro kontentaj pro la c\u0302eesto de la novaj familioj en la urbeto. La infanoj, kiujn la instruistino de la lernejo transformas al \u201cmagiaj superherooj\u201d por la matc\u0302o, montras kiel oni povas efike kunlabori kaj felic\u0302e kunvivi. Tio estas la magia povo de la infanoj.\nLau\u0306 la fina frazo de la libro: \u201cSe vi vivas kun fermitaj koro kaj manoj, vi nenion povos ricevi. Do, neniam forgesu malfermi vian koron kaj viajn manojn\u201d.\nC\u0302iuj superherooj estas ne tro longa libro, kiu povas helpi al lernantoj kaj progresantoj kompreni c\u0302iutagan familian Esperanton. Per la bildoj, oni tuj komprenas tion, kio okazas en la rakonto, kaj oni enkapigas la esprimojn en la teksto. Krome, la libro prezentas tre aktualajn temojn kaj tial la teksto pliric\u0302igas la vortostokon de la leganto per tre utilaj vortoj. Bedau\u0306rinde la malantau\u0306a kovrilo havas kelkajn pres-erarojn do ni rekomendas, ke instruistoj atentigu la lernantojn pri ili. La teksto ene de la libro ne havas tiun problemon. Male, g\u0302i montras bonan, c\u0302iutagan, normalan Esperanton.\nC\u0302iuj superherooj estas pensiga libro, kiu invitas infanojn kaj plenkreskulojn \u201cig\u0302i batalantoj de egaleco kaj solidareco\u201d. Ni gratulas Liliam Thuram, piedpilkan c\u0302ampionon en 1998, kaj ankau\u0306 la aliajn au\u0306torojn pro ilia grava laboro. Aldone ni gratulas la homojn, kiuj tradukis la libron en Esperanton en 2021.\nEblas mendi la libron rekte de la eldonisto, Espe\u0301ranto-France. G\u0302i estas ac\u0302etebla ankau\u0306 c\u0302e kelkaj aliaj libroservoj tra la mondo."}, {"text_idx": "#000062", "text": "En 2021 la Akademio de Esperanto decidis doni premion al elstara libro eldonita dum la antau\u0306aj kvin jaroj. La nomo de la premio estas Lau\u0306ro de la Akademio."}, {"text_idx": "#000063", "text": "Lau\u0306ro estas la nomo de arbo kun belaj malhelaj folioj, kiu kreskas precipe en la Mediteranea regiono. En antikvaj tempoj la grekoj kaj romanoj donis kronon el lau\u0306rofolioj al la venkintoj en ludoj kaj literaturaj konkursoj. Tial ankorau\u0306 nun la vorto lau\u0306ro estas ne nur la nomo de arbo, sed ankau\u0306 esprimas honoron pro granda atingo precipe rilata al arto, literaturo au\u0306 scienco."}, {"text_idx": "#000064", "text": "La Lau\u0306ro de la Akademio estas nova premio, kiun oni aljug\u0302is la unuan fojon en 2021 en Zamenhof-tago (la 15-a de decembro). G\u0302i estas premio al libro en Esperanto arte signifa, lingve perfekta kaj kontribuanta al la evoluigo de la Esperantlingva kulturo."}, {"text_idx": "#000065", "text": "La unua ricevanto de la premio estas la romano Mi stelojn jungis al revado, de rusa verkisto Mikaelo Brons\u0302tejn, eldonita de Eldonejo Impeto. Tiu libro rakontas la fruajn jarojn de la Soveta Esperanto-movado tra la okuloj de pluraj roluloj. Oni sekvas ilin de la esperplenaj jaroj tuj post la Revolucio g\u0302is la teruro de la vivo sub Stalino."}, {"text_idx": "#000066", "text": "La 570-pag\u0302a libro estas mirinda verko, tamen g\u0302i vers\u0302ajne estas tro ambicia celo por legantoj de uea.facila. Nia konsilo: vaste legu diversajn verkojn en Esperanto, g\u0302is vi estos preta por g\u0302ui la elstaran romanon de Mikaelo Brons\u0302tejn."}, {"text_idx": "#000067", "text": "Intertempe eblas legi la artikolon de Ulrich Lins en c\u0302i tiu retejo: Kiel transvivigi Esperanton en Sovetunio. La artikolo rakontas la vivon de Ernest Drezen, kiu aperas kiel rolulo ankau\u0306 en la premiita romano."}, {"text_idx": "#000068", "text": "C\u0302u povas esti pli alloga maniero por lerni lingvon ol legi facilan, modernan rakonton kun interesa intrigo, amuzaj ekzercoj kaj sondosieroj? Stranga Malapero estas tia libro.\nLa rakonto okazas en Korsiko, insulo sude de Francujo. Dum la lerneja jarfino, la lernantoj preparas la teatraj\u0302on La Avarulo de Moliero. Sed strangaj aferoj okazas: iu nekonata homo aperas kaj la patro de la c\u0302efroluloj malaperas...\nStranga Malapero estas mallonga romaneto, kiu helpas al novaj lernantoj komenci sian vojag\u0302on en Esperantujo pere de ses mallongaj c\u0302apitroj, facila vortaro, ekzercoj fine de c\u0302iu c\u0302apitro kaj mallonga fina testo. Same kiel en uea.facila, estas sonregistraj\u0302oj de la tekstoj kaj klarigoj pri iom pli malfacilaj vortoj. Ankau\u0306 la buntaj bildoj, kiuj akompanas c\u0302iun c\u0302apitron, helpas en la komprenado de la lingvo kaj de la intrigo.\nLa libro apartenas al serio de lerno-libroj je pluraj niveloj. Tiu c\u0302i celas precipe la komencantojn de la unua nivelo (A1). La teksto estas verkita en facila lingvaj\u0302o kaj la ekzercoj, kiuj kompletigas c\u0302iun c\u0302apitron, helpas testi la komprenon de la legantoj.\nLa libron verkis Marie-Laure Lions-Olivie\u0301ri kaj ilustris Olivier Le Discot. Teamo de Espe\u0301ranto-France tradukis g\u0302in en Esperanton.\nStranga malapero estas ac\u0302etebla c\u0302e kelkaj libroservoj tra la mondo, inkluzive de tiu de la eldonisto, Espe\u0301ranto-France."}, {"text_idx": "#000070", "text": "Kaj venis la tria. Kelkajn monatojn post la eldonoj de la unua kaj la dua, en julio 2021 eldonig\u0302is la tria libreto en la c\u0302arma serio Esperanto por mi. Temas denove pri kolekto de belaj portretoj, kiujn kreis portretistino Helga Plo\u0308tner, kun eseoj pri la Esperanto-agado de la portretitoj."}, {"text_idx": "#000071", "text": "Esperanto por mi \u2013 3 estas mendebla de UEA, de la eldonejo Horizonto, au\u0306 rekte de la portretistino Helga."}, {"text_idx": "#000073", "text": "C\u0302u ekzistas pli famaj krim-romanoj ol tiuj de Agatha Christie? Kaj, inter ili, c\u0302u estas pli konata detektiv-rakonto ol tiu pri la murdo en la Orienta Ekspreso? Vers\u0302ajne ne. Danke al la traduko de Etulo, Esperantaj legantoj havas la bons\u0302ancon legi g\u0302in en nia lingvo."}, {"text_idx": "#000074", "text": "La libron verkis Agatha Christie. S\u0302i verkis pli ol 70 krim-romanojn, kaj krome kelkajn rakontojn, teatraj\u0302ojn kaj romantikajn librojn. S\u0302iaj plej famaj verkoj estas la teatraj\u0302o Mus-kaptilo, kaj la du krim-romanoj, Morto sur Nilo kaj Murdo en la Orienta Ekspreso. Plejofte, s\u0302iaj romanoj kaj aliaj verkoj disvolvig\u0302as en Britujo, urbe au\u0306 kampare. S\u0302iaj c\u0302efaj detektivoj estas Hercule Poirot, belga sag\u0302ulo, kaj Frau\u0306lino Marple, lerta kaj sperta maljunulino, kiu solvas krimojn per sia profunda kompreno pri la homa konduto."}, {"text_idx": "#000076", "text": "Unuafoje aperinta en 1934, la rakonto temas pri vojag\u0302o en luksa trajno \u2018Orienta Ekspreso\u2019, kiu veturas de Istanbulo al Parizo. En g\u0302i vojag\u0302as ric\u0302uloj, inter kiuj trovig\u0302as la fama detektivo Hercule Poirot. Dum la nokto pasag\u0302ero estas murdita. La trajno estas haltigita pro neg\u0302a lavango en la montaro, kaj samtempe sinjoro Poirot komencas esploradon por malkovri, kiu faris la krimon. La leganto sekvas la faman belgon en lia serio da demandoj, supozoj, teorioj kaj teatrofrapoj grandaj kaj malgrandaj, g\u0302is la plej granda teatrofrapo je la fino kiam Poirot klarigas al c\u0302iuj la solvon de la mistero."}, {"text_idx": "#000077", "text": "Se vi jam legis la anglan originalon au\u0306 iun ajn tradukon de la libro en nacia lingvo, au\u0306 se vi iam vidis la tre sukcesan filmon, vi jam konas la rakonton kaj povos memori la detalojn de la esplorado de Poirot, de la rakontoj de la vojag\u0302antoj, de la neatenditaj eltrovoj, kiuj kondukas la detektivon al la fina solvo."}, {"text_idx": "#000078", "text": "Se vi neniam legis la libron en alia lingvo, jen bona okazo por legi g\u0302in en Esperanto. Samtempe vi konatig\u0302os kun tiu c\u0302i fama verko kaj miros pri la nekredebla solvo de la mistero pri la murdo! G\u0302uu.."}, {"text_idx": "#000079", "text": "Murdo en la Orienta Ekspreso estas libere els\u0302utebla de kelkaj ciferecaj libroservoj. Inter ili estas tiu granda libraro de Bitoteko."}, {"text_idx": "#000081", "text": "Kion vi faras, kiam vi renkontas Esperantan vorton, kies signifon vi ne scias au\u0306 ne memoras? Ofte interreta vortaro povas helpi, sed ne c\u0302iam. Eble vi estas en vagonaro au\u0306 apud la maro au\u0306 vi legas en via lito au\u0306 sidante sur komforta sofo en via salono. Pli bone estus havi paperan vortaron. Tamen, granda kaj dika vortaro povas esti g\u0302ena."}, {"text_idx": "#000082", "text": "Jen Baza Esperanta radikaro (BER): la solvo al c\u0302iuj problemoj de komencantoj, komencintoj au\u0306 progresantoj. Fakte, de iu ajn: ni c\u0302iuj povas forgesi la signifon de iu vorto de tempo al tempo."}, {"text_idx": "#000083", "text": "La c\u0302efaj kvalitoj de BER estas tiuj c\u0302i:"}, {"text_idx": "#000084", "text": "g\u0302i estas sufic\u0302e malgranda por facile kaj komforte esti portata ien ajn;\ng\u0302i estas sufic\u0302e ampleksa verko (la libro enhavas pli ol 2900 radikojn) por esti utila en la plejmulto de la okazoj kiam lernanto trovas nekonatan vorton;\ng\u0302i enhavas difinojn, kiuj uzas simplajn kaj bazajn vortojn por klarigi la terminojn, do tau\u0306gas al c\u0302iuj, de komencantoj g\u0302is pli spertaj parolantoj. La difinoj en BER estas mallongaj kaj klaraj. Ofte ili estas pli klaraj, precipe al lernantoj, ol tiuj de PIV (Plena Ilustrita Vortaro)."}, {"text_idx": "#000085", "text": "Je la komenco de la libro trovig\u0302as ankau\u0306 utilaj listoj de prefiksoj kaj sufiksoj, gramatikaj finaj\u0302oj kaj informoj pri prononco."}, {"text_idx": "#000086", "text": "La elekton de la radikoj Wouter F. Pilger faris surbaze de la Baza Radikaro Oficiala, kiu estis eldonita de la Akademio de Esperanto en 1972. BER ne estas kompleta vortaro. G\u0302ia celo estas nur helpi al tiuj, kiuj renkontas nekonatan vorton en Esperanto, klarigante g\u0302ian signifon per kiel eble plej simplaj vortoj. Lau\u0306 la au\u0306toro: \u201cG\u0302i estas aparte utila al tiuj, kiuj ne havas Esperanto-vortaron en sia propra lingvo, sed g\u0302i estas rekomendinda al c\u0302iu ajn, kiu helpe de Esperanta-Esperanta vortaro, volas lerni pensi senpere en Esperanto\u201d."}, {"text_idx": "#000087", "text": "Kaj do jen alia, eble ec\u0302 pli grava, kvalito de BER: g\u0302i helpas al homoj pensi en Esperanto, sen la bezono c\u0302iam reveni al sia propra nacia lingvo. Kiel diris la fama verkisto William Auld: \u201cEsperanton oni plej bone lernas per studado de bona Esperanto. Lau\u0306eble evitu la nacian lingvon: komprenu en Esperanto, kaj vi pensos en Esperanto!\u201d"}, {"text_idx": "#000088", "text": "Do, jen eta vortaro, kiu povas servi kiel tre bona bazo por evoluigi vian Esperanton. Ac\u0302etu ekzempleron kaj uzu g\u0302in. Vi ne estos sola: la vortaro, kune kun kelkaj aliaj bonaj fontoj, estas unu el la plej uzataj rimedoj c\u0302e ni en uea.facila!"}, {"text_idx": "#000089", "text": "Baza Esperanta radikaro estas ac\u0302etebla c\u0302e la libroservo de UEA."}, {"text_idx": "#000091", "text": "La verda koro estis unu el la plej fruaj ekzemploj de progresiga libro. Tio estas libro, kiu helpas al lernanto progresi en la studado de Esperanto. G\u0302i eble estas ankau\u0306 la plej konata tia legolibro. La libron verkis Julio Baghy. Baghy estis ne nur unu el la plej konataj verkistoj de la tuta literaturo Esperanta, sed ankau\u0306 unu el la plej konataj esperantistoj de la dudeka jarcento."}, {"text_idx": "#000092", "text": "En aliaj pag\u0302oj de tiu c\u0302i retejo, ni recenzas progresigajn librojn kiel Karlo kaj Gerda malaperis. Tiuj verkoj akompanas legantojn de la komenco g\u0302is iu post-komenca nivelo. La verda koro lau\u0306 simila maniero helpas komencintojn en la sekva fazo, g\u0302is la meza nivelo de la lingvo-lernado."}, {"text_idx": "#000093", "text": "En La verda koro Esperanto estas ne nur la lingvo uzata por verki la rakonton, sed ankau\u0306 la \u2018c\u0302efa rolulo\u2019 de la rakonto: oni legas pri la lernado kaj instruado de la lingvo, kaj pri la ideoj kaj sentoj ligitaj al Esperanto. La historia periodo estas tiu de la enlanda milito en Siberio dum la jaroj 1918-1920. Oni priskribas tiujn dramajn historiajn eventojn, la homojn kaj iliajn spertojn dum la milito. Ne mankas amrakonto, kun problemoj kaj malhelpoj, inter rusa junulino kaj hungara militkaptito, Nadai. Nadai estas Esperanto-instruanto, rolulo tre vers\u0302ajne inspirita de la spertoj de la au\u0306toro mem."}, {"text_idx": "#000094", "text": "Julio Baghy verkis La verda koro en 1937, kelkajn jarojn post kiam li verkis siajn c\u0302efajn romanojn, Viktimoj kaj Sur sanga tero. Oni do ne atendu nuntempan vidpunkton pri nia lingvo: la temoj de la lernado kaj disvastigado de Esperanto, la graveco de la lingvo mem por la homaro, kaj g\u0302ia utilo kiel ilo por paco inter la popoloj, estas tre serioze traktitaj. Oni ne forgesu, ke la libron Baghy verkis en la jaroj tuj antau\u0306 la Dua Mondmilito. Dum tiu periodo Esperanto-organizaj\u0302oj, kaj ec\u0302 la unuopaj esperantistoj, multe suferis kaj kelkfoje mortis pro la persekutado de diktatoroj."}, {"text_idx": "#000095", "text": "Kvankam Baghy prezentis la libron kiel \u2018facilan romaneton\u2019 kaj \u2018libron por komencantoj, por dau\u0306rigaj kursoj\u2019, mi ne konsideras g\u0302in tiel facila por tut-komencantoj kiel estas ekzemple Gerda malaperis au\u0306 Karlo. La libro certe komencig\u0302as kiel \u2018facila romaneto\u2019. Sed la lingvo kaj vorto-stoko farig\u0302as pli kaj pli nefacilaj en la mezaj kaj finaj c\u0302apitroj. Aliflanke, se komencantoj sukcese atingos la finon de la lastaj c\u0302apitroj, ili certe sentos sin fieraj kaj sendube pli bone informitaj pri la interesaj historiaj, lingvaj kaj sociaj temoj traktitaj de Baghy en tiu c\u0302i kaj en liaj aliaj tiel-nomataj Siberiaj romanoj."}, {"text_idx": "#000096", "text": "La verda koro estas ac\u0302etebla c\u0302e la libroservo de UEA."}, {"text_idx": "#000098", "text": "La fama belga / svisa psikologo, tradukisto, lingvisto kaj esperantisto, Claude Piron naskig\u0302is antau\u0306 90 jaroj, la 26-an de februaro en 1931. Ni festas tiun datrevenon per mallonga recenzo de unu el liaj plej famaj verkaroj."}, {"text_idx": "#000099", "text": "C\u0302u vi kuiras c\u0302ine? estas la unua libro en serio de romanoj, kiujn Piron verkis sub la plumnomo Joha\u0301n Valano. C\u0302iuj titoloj en la serio komencig\u0302is per la vorto \u201cC\u0302u\u201d. La tiel nomataj C\u0302u?-romanoj popularig\u0302is, precipe inter junaj esperantistoj, en la 1970-aj kaj 1980-aj jaroj pro kelkaj kialoj."}, {"text_idx": "#000100", "text": "- Ili plenigis g\u0302istiaman mankon de sufic\u0302e g\u0302uindaj kaj malseriozaj legaj\u0302oj, kiuj povus kaj amuzi kaj helpi legantojn, dezirantajn plibonigi sian Esperanton.\n- Ili konsistigis serion de mallongaj krim-romanoj, c\u0302iu kun malsama rakonto sed kun samspeca intrigo. En c\u0302iu rakonto okazas krimo, kaj la c\u0302efaj roluloj devas trovi la kulpulon.\n- Aperis en c\u0302iuj romanoj la sama grupo de roluloj, kiujn la legantoj kaj s\u0302atantoj de unu verko povas tuj rekoni eklegante alian libron de la serio."}, {"text_idx": "#000101", "text": "En C\u0302u vi kuiras c\u0302ine? la rakonto temas pri solvota intrigo: oni sekvas la c\u0302efrolulon, polican detektivon Jano Karal, kiu iom post iom devas trovi la respondojn al la dekomence neklarigeblaj misteroj pri murdo de junulo en la urbo Sanktavalo. La edzino de Jano, psikologo G\u0302oja, kaj s\u0302ia lerta nevo Stefano helpas al Jano pas\u0302on post pas\u0302o solvi la krimon."}, {"text_idx": "#000102", "text": "La libro estas verkita en sufic\u0302e facila Esperanto. La rakonto fluas bone do oni povus lau\u0306vole legi la libron rapide kaj g\u0302ui la okazaj\u0302ojn kaj intrigon. Tamen Valano / Piron, kiel multaj esperantistoj, havas obsedon pri detaloj de la parolmaniero de la log\u0302antoj kaj pri la dialekto parolata en Sanktavalo (temas pri dialekto de Esperanto). Tiu au\u0306tora obsedo iom distras la atenton de la leganto for de la vere grava parto de la rakonto, la intrigo pri la murdo. La libro certe havus la saman intrigan kaj literaturan valoron sen tiuj zorgoj pri la parolmaniero de kelkaj roluloj."}, {"text_idx": "#000103", "text": "C\u0302u vi kuiras c\u0302ine? kaj la aliaj C\u0302u?-romanoj tamen estas grava helpilo por novaj lernantoj de Esperanto, kiuj jam legis pli bazajn librojn sed ankorau\u0306 ne estas pretaj legi pli longajn, seriozajn kaj literature altnivelajn au\u0306 lingve malfacilajn verkojn. Ili certe estas bone uzeblaj kiel legomaterialo por progresantoj."}, {"text_idx": "#000104", "text": "Kvankam ili estas en serio de verkoj kun simila titolo kaj similspeca krima rakonto, c\u0302iu C\u0302u?-romano estas tute memstara libro. Oni povas elekti legi nur unu sen la bezono legi iun alian en la serio."}, {"text_idx": "#000105", "text": "C\u0302u vi kuiras c\u0302ine? estas ac\u0302etebla c\u0302e la libroservo de UEA. La tuta C\u0302u?-serio kaj multaj aliaj verkoj de Piron estas senpage els\u0302uteblaj c\u0302i tie."}, {"text_idx": "#000107", "text": "Ekzistas multaj metodoj por lerni kaj instrui lingvojn. Unu el la plej efikaj estis la tiel nomata \u201crekta metodo\u201d. Tio estas la metodo, per kiu niaj gepatroj instruis al ni nian gepatran lingvon. Sen tradukado kaj sen gramatikaj klarigoj ili instruis al ni rekte pensi en nia lingvo."}, {"text_idx": "#000108", "text": "Mi prezentos al vi mian ric\u0302e ilustritan lernolibron Esperanto per rekta metodo. G\u0302is la fino de la jaro 2020 g\u0302i aperis jam en 45 lingvoj (la angla, araba, armena, bulgara, c\u0302eh\u0302a, c\u0302ina, dana, finna, franca, germana, greka, hindia, hispana, hungara, indonezia, irlanda, islanda, itala, japana, korea, kroata, kurda, latina, latva, litova, luksemburga, nederlanda, norvega, persa, pola, portugala, brazila portugala, rumana, rusa, serba, slovaka, slovena, sveda, tag\u0302ika, taja, tajvana, turka, ukraina kaj vjetnama \u2013 kaj ankau\u0306 en Esperanto)."}, {"text_idx": "#000109", "text": "La 22-leciona studmaterialo bazig\u0302as sur la rekta metodo. G\u0302eneralaj reguloj de la lingvo estas prezentataj per bildoj kaj simplaj frazoj, tiel ke la lernantoj sub-konscie ricevas la klarigojn de la novaj elementoj. Poste \u2013 en tekstoj kaj ekzercoj \u2013 ili rerenkontas tiujn novajn elementojn kaj ekzercig\u0302as pri ili, g\u0302is ili uzas ilin tute nature. Rande de la pag\u0302oj aperas bildoj por prezenti la novajn vortojn. Se la jam konataj vortoj ebligas klarigi la signifon de tiuj novaj, aperas en la pag\u0302-randa bildvortaro klarigo en Esperanto."}, {"text_idx": "#000110", "text": "Fine de c\u0302iu leciono aperas la sekcio Gramatiko. Tie per nacilingvaj klarigoj oni prezentas la regulojn, kiujn la lernantoj jam komencis subkonscie kompreni."}, {"text_idx": "#000111", "text": "La lernolibra vortoprovizo respektas la oficialan ofteco-liston rekomenditan de la Akademio de Esperanto por c\u0302iuj lernolibroj de Esperanto (Baza Radikaro Oficiala). G\u0302i prezentas 750 vort-elementojn, komencante de tiuj plej ofte uzataj. Tial la lernanto unue lernas la plej ofte uzatajn kaj bezonatajn vortojn por povi paroli pri oftaj situacioj de la c\u0302iutaga vivo. Ankau\u0306 la gramatikaj elementoj estis ordigitaj lau\u0306 sia graveco, kaj en la lernolibro ili aperas en tiu sinsekvo."}, {"text_idx": "#000112", "text": "La komprenon de la vortoprovizo helpas ilustraj\u0302oj kaj la bildvortaro, kiu aperas lau\u0306 la rando de la pag\u0302oj (la lernolibron ilustris mia filino Linda). Fine de c\u0302iu leciono, aperas vortolisto kun nacilingvaj tradukoj de la novaj vortoj. Fine de la lernolibro aperas dulingva vortaro. La lernolibro enhavas multajn tekstojn pri c\u0302iutagaj temoj kiel familio, ac\u0302etumado, homa korpo, taga rutino, naturo, sezonoj, kalendaro ktp. Krome estas lingvo-ekzercoj, por ke lernantoj ne nur legu, sed ankau\u0306 skribu kaj respondu."}, {"text_idx": "#000113", "text": "Internacia Esperanto-Instituto en Hago, Nederlando, eldonis androidan programon kun la teksto kaj ilustraj\u0302oj de la lernolibro Esperanto per rekta metodo. G\u0302i estas senpage els\u0302utebla c\u0302e / , au\u0306 c\u0302e (nacilingve, unua parto) kaj (dua parto)."}, {"text_idx": "#000115", "text": "Antau\u0306 kelkaj monatoj ni recenzis unu el la plej tradukitaj libroj en la mondo La aventuroj de Pinokjo. Fakte Pinokjo estas la dua plej tradukita libro. Nun venas la vico de la unua: La eta princo de Antoine de Saint-Exupery. Aperis almenau\u0306 tri cent tradukoj de la originala franca versio. Esperanto estas inter ili jam de 1961, kiam aperis la unua Esperanta eldono."}, {"text_idx": "#000116", "text": "Do, s\u0302ajnas ke tiu juvelo de la homa literaturo estas jam tre bone konata c\u0302ie tra la mondo kaj ene de Esperantujo. Kial do, g\u0302i bezonas novan recenzon en c\u0302i tiu retejo?"}, {"text_idx": "#000117", "text": "Unue: C\u0302ar la libro estas tre tau\u0306ga por lernantoj. G\u0302i ne estas tro longa, do oni povas legi kelkajn pag\u0302ojn c\u0302iutage. La c\u0302apitroj estas mallongegaj. Se oni preferas, eblas legi la tutan libron en unu au\u0306 du okazoj, kaj ne lacig\u0302i pro troa legado. Kvankam la verko ne estas longa, g\u0302i enhavas plenan rakonton, kun komenco, disvolvig\u0302o kaj fino."}, {"text_idx": "#000118", "text": "Due: C\u0302ar la legado estas utila al c\u0302iaj legantoj. La pli spertaj g\u0302uos la c\u0302arman kaj preskau\u0306 poezian lingvaj\u0302on; la malpli spertaj lernos multajn novajn vortojn kaj belajn esprimojn kaj vidos ekzemplojn de lerta uzo de la lingvo."}, {"text_idx": "#000119", "text": "Trie: C\u0302ar la Esperanta eldono estas belege produktita, en tre altkvalita formo, kaj certe instigos al legado kaj ec\u0302 relegado."}, {"text_idx": "#000120", "text": "La verko nepre devus farig\u0302i parto de la libro-kolekto de c\u0302iuj esperantistoj, c\u0302u pro la flua, bel-stila, ege leginda Esperanto, c\u0302u pro la c\u0302armaj desegnaj\u0302oj, kiujn kreis la au\u0306toro mem, c\u0302u pro la traduko, kiu estis reviziita fare de internacia grupo sub la gvidado de Francisko Lorrain."}, {"text_idx": "#000121", "text": "Unua-vide La eta princo s\u0302ajnas esti libro verkita por infanoj, kaj infanoj certe s\u0302atus la rakonton, la c\u0302armajn desegnaj\u0302ojn kaj la strangajn rolulojn, kiujn la eta princo renkontas dum siaj vojag\u0302oj. Tamen, infanoj de c\u0302iuj ag\u0302oj (ec\u0302 tiuj, kiuj jam travivis multajn naskig\u0302tagojn) povas g\u0302ui la libron pro c\u0302iuj aspektoj kas\u0302itaj sub la simpla lingvaj\u0302o: la filozofia, la morala, la politika, kaj simile."}, {"text_idx": "#000122", "text": "La eta princo tus\u0302os viajn spiriton kaj koron per tiaj frazoj: \u201cOni bone vidas nur per sia koro. La esenco estas nevidebla per la okuloj\u201d. G\u0302i montros al vi la valoron de amikeco, la gravecon zorgi pri aliaj homoj, kaj, kiel estas skribite sur la dorsa kovrilo: \u201cke malpravas la homoj, kiuj kredas sin la centro de la mondo\u201d."}, {"text_idx": "#000123", "text": "La libro estas eldonita de Kanada Esperanto-Asocio kaj Espe\u0301ranto-France. Oni povas ac\u0302eti g\u0302in c\u0302e la libroservoj de tiuj du asocioj, kaj ankau\u0306 c\u0302e la granda libroservo de Flandra Esperanto-Ligo."}, {"text_idx": "#000124", "text": "Antau\u0306 kelkaj semajnoj aperis artikolo en uea.facila pri la libro Esperanto por mi. Nun ni povas anonci, ke la duan libron oni j\u0302us eldonis. Same kiel g\u0302ia antau\u0306ulo, ankau\u0306 Esperanto por mi - 2 enhavas portretojn, priskribojn kaj fotojn de 16 aktivuloj en la mondo de Esperanto. Vizitantoj al c\u0302i tiu retejo certe rekonos kelkajn el ili."}, {"text_idx": "#000125", "text": "Dankon denove al Helga kaj al Jasuo pro la kreado de tiu c\u0302arma kolekto. Oni povas mendi la libron de UEA, de la eldonejo Horizonto, au\u0306 rekte de la portretistino Helga."}, {"text_idx": "#000126", "text": "Esperanto por mi estas c\u0302arma libreto, en kiu oni povas legi pri la vivo de dek ses aktivaj esperantistoj kaj samtempe g\u0302ui iliajn belajn portretojn, kiujn kreis la portretistino Helga Plo\u0308tner. La redaktanto estas Hori Jasuo, kiu havis la ideon eldoni tian libron post kiam li vidis kelkajn belajn artaj\u0302ojn de Helga."}, {"text_idx": "#000127", "text": "Mi ricevis la libron antau\u0306 kelkaj semajnoj perpos\u0302te. Kiam mi malfermis la pakaj\u0302on, unue kaptis min la bunta kovrilo kun serio da malgrandaj portretoj, kiuj scivoligis min pri la enhavo. Mi trafoliumis la libron plurfoje, unue rigardante c\u0302iujn portretrojn, poste legante la eseetojn, kiujn la portretitoj verkis pri si mem. Finfine mi plurfoje rerigardis la desegnaj\u0302ojn kaj admiris la kvaliton de la laboro bezonata por krei ilin."}, {"text_idx": "#000128", "text": "Plurtaga laboro sendube necesis por kompletigi c\u0302iun portreton. La fina rezulto tre bone pruvas la majstrecon de Helga, kiu sperte uzas lumon kaj mallumon por montri la ridetantajn esprimojn de la portretitoj."}, {"text_idx": "#000129", "text": "La tekstoj donas, kvazau\u0306 en konversacia formo, priskribon de la dek ses esperantistoj. Se vi legos la libron, vi povus pensi, ke ili c\u0302eestas kaj parolas kun vi, dum vi rigardas iliajn portretojn. Ili rakontas, kiel ili unue renkontis Esperanton, kaj klarigas siajn kialojn por lerni la lingvon, uzi kaj s\u0302ati g\u0302in, verki en g\u0302i kaj instrui g\u0302in. La aldono de malgrandaj koloraj fotoj pliric\u0302igas la verkon."}, {"text_idx": "#000130", "text": "La dek ses esperantistoj venas el multaj diversaj partoj de la mondo. Iliaj eseetoj montras iliajn agadkampojn, kiuj estas tre diversaj, sed samtempe enhavas grandan komunan celon: Esperanton, g\u0302ian disvastigadon, kaj la deziron plibonigi nian mondon."}, {"text_idx": "#000131", "text": "Dankon al Helga kaj al Jasuo pro la kreado de tiu c\u0302arma kolekto. Eldono de dua libro kun portretoj de dek ses aliaj aktivaj esperantistoj estas jam planita. La unuan libron oni povas mendi de UEA, de la eldonisto Horizonto, kaj rekte de la portretistino Helga."}, {"text_idx": "#000132", "text": "Kelkaj lernolibroj estas malfacilaj. Kelkaj estas tro facilaj. Kelkaj aliaj celas helpi lingvolernantojn per rakonto, kiu iom post iom farig\u0302as pli malfacila dum la legado. La au\u0306toro akompanas la legantojn ekde la tre simpla unua c\u0302apitro g\u0302is la pli postulaj c\u0302apitroj en la fino."}, {"text_idx": "#000133", "text": "La teorio Nakamura estas tia libro. Anna Lo\u0308wenstein (kiu estas ankau\u0306 la c\u0302efredaktoro de uea.facila) verkis g\u0302in antau\u0306 kelkaj jaroj por la konata Esperanto-retejo lernu.net. La rakonto estas la bazo de g\u0302ia reta Esperanto-kurso en dudek ses lecionoj."}, {"text_idx": "#000134", "text": "G\u0302is antau\u0306 du jaroj, la belegajn kaj altkvalitajn ilustraj\u0302ojn de la kurso oni povis g\u0302ui nur interrete. Ne plu. La tuta rakonto aperas nun paper-forme kiel c\u0302arma aventuro pri tempo-vojag\u0302ado. La plenkolorajn bildojn oni povas admiri legante la nau\u0306dekpag\u0302an libron."}, {"text_idx": "#000135", "text": "Fakte, belaj ilustraj\u0302oj aperas en c\u0302iu pag\u0302o. Oni povas vidi ilin, c\u0302apitron post c\u0302apitro, se oni tralaboras la kurson en lernu.net. Tamen, kiam oni sekvas la kurson interrete, oni ne povas legi la postajn c\u0302apitrojn antau\u0306 ol finstudi la antau\u0306ajn. Ne eblas salti de iu parto de la rakonto al iu alia posta parto. Tial la au\u0306toro deziris, ke la rakonto aperu ankau\u0306 en la formo de aparta libro, tiel ke la homoj povu legi kaj g\u0302ui g\u0302in simple kiel rakonton, sen la neceso samtempe fari c\u0302iujn ekzercojn."}, {"text_idx": "#000136", "text": "En la retejo trovig\u0302as ankau\u0306 kromaj legotekstoj, sed tiuj ne apartenas al la rakonto (kvankam aperas en ili la samaj roluloj), kaj havas pli klare instruan celon. La kromaj legotekstoj ne aperas en la libro."}, {"text_idx": "#000137", "text": "La libro estas certe tau\u0306ga kaj rekomendinda por komencantoj, kaj progresas lingve de nivelo A1 g\u0302is B1. Tamen, ec\u0302 pli spertaj legantoj povas g\u0302ui tiun c\u0302i buntan, c\u0302arman kaj atentokaptan scienc-fikcian rakonton."}, {"text_idx": "#000139", "text": "Kiuj estas niaj celoj, kiam ni unue lernas lingvon kaj, ec\u0302 pli, kiam ni volas skribi kaj paroli g\u0302in? Nu, estas multaj, sed unu el la c\u0302efaj estas posedi grandan vorttrezoron kaj ne miksi vortojn kiam ni volas flue paroli dum konversacio."}, {"text_idx": "#000140", "text": "Kiam du vortoj estas tre similaj, oni devas scii la diferencon kaj tuj memori g\u0302in dum parolado. Konfuziloj estas la libro, kiu helpos vin fari tion. G\u0302i estas verko de Przemys\u0142aw Wierzbowski, pola esperantisto kiu kolektis vortojn konfuzeblajn. Eblas konfuzi ilin c\u0302ar ili havas similan sonon (humoro, humuro), au\u0306 pro ilia deveno kaj simileco al vortoj nacilingvaj (salato, laktuko). C\u0302iuj vortoj havas klarajn ilustraj\u0302ojn kaj difinojn bazitajn c\u0302efe sur Plena Ilustrita Vortaro."}, {"text_idx": "#000141", "text": "Kio estas roso? Kaj kio rozo? Kiu el la du estas la floro? Kiu diferenco estas inter punkto, poento kaj punto? Vi ja scios post legado de Konfuziloj."}, {"text_idx": "#000142", "text": "Kompreneble la elekto havas kelkajn mankojn. Oni c\u0302iam povus trovi paron au\u0306 triopon da vortoj, kiuj meritus sian lokon en tiu c\u0302i kolekto. Tamen, la plej ofte uzataj (kaj konfuzataj) vortoj estas en la listo."}, {"text_idx": "#000143", "text": "Simila verko, kiu vers\u0302ajne inspiris la au\u0306toron, estas la libro Esperantonimoj de Marinko G\u0302ivoje, kiu kolektis malfacilaj\u0302ojn siajn kaj tiujn de aliaj esperantistoj."}, {"text_idx": "#000144", "text": "La prezento de Konfuziloj estas tre alloga: bela kaj amuza kovrilo, kiu montras Zamenhof en nekutima maniero, invitas la leganton turni la dikajn pag\u0302ojn. Temas sendube pri libro, kiun oni legos kaj relegos multfoje."}, {"text_idx": "#000145", "text": "Legu la libron kaj vi c\u0302iam memoros, ke estas pli bone mang\u0302i deserton en la dezerto dum vi trinkas tason da teo ol mang\u0302i dezerton en la deserto dum vi trinkas tason de teo!"}, {"text_idx": "#000147", "text": "Mi amas vin estas tre aktuala porinfana libreto. G\u0302ia temo estas la amo inter infanoj kaj iliaj geavoj dum la periodo de la tutmonda epidemio. La verko montras, kiel estas malfacile por tiuj du generacioj interagi dum c\u0302i tiu periodo."}, {"text_idx": "#000148", "text": "La verko estas parto de pli granda kolekto de porinfanaj rakontoj pri la epidemio, kreita en Ruando kun helpo de la organizaj\u0302o NABU. La celo de NABU estas solvi la malegalecon rilate al kreado kaj disvastigado de libroj por infanoj, por ke c\u0302iuj infanoj povu legi kaj kreski je sia plena kapablo. Legado estas esenca kapablo por forigi malric\u0302econ, tamen tra la mondo mankas libroj en la lokaj lingvoj, precipe por la pli junaj infanoj."}, {"text_idx": "#000150", "text": "Oni rajtas senpage els\u0302uti la libreton c\u0302i tie."}, {"text_idx": "#000151", "text": "La fermita urbo estas la unua Esperanta romano de Istva\u0301n Nemere, verkita kaj publikigita en 1982 kaj re-eldonita en la jaro 2000. Se vi s\u0302atas sciencfikcion kaj misterajn intrigojn, jen libro por vi."}, {"text_idx": "#000152", "text": "En la dudek-sesa jarcento, kiam unuig\u0302inta tutmonda s\u0302tato preskau\u0306 ne plu konas krimojn kaj perforton, juna sciencisto Mark Bellor trovas urbon kas\u0302itan kaj enfermitan al la ekstera mondo. Tiu urbo montrig\u0302as tute malsimila al la mondo, kiun li konas, c\u0302ar tie mortigoj, bataloj kaj krimoj estas c\u0302iutagaj spertoj. La c\u0302efrolulo devas malkovri la kialon de tia stranga evoluo. Bedau\u0306rinde, li tre baldau\u0306 mem kaptig\u0302as en la okazaj\u0302oj de tiu urbo. Ec\u0302 lia vivo estas en dang\u0302ero."}, {"text_idx": "#000153", "text": "La priskribo de la intrigoj en la fermita urbo kaj en la ekstera mondo tuj kaptos vin. Same faros la mistero, kiu cirkau\u0306as la c\u0302efrolulojn. Vi ne plu povos demeti la libron kaj volos tuj legi g\u0302in g\u0302is la fino."}, {"text_idx": "#000154", "text": "Iufoje malfortaj\u0302oj trovig\u0302as. De tempo al tempo la leganto trovos kelkajn detalojn de tiu fermita mondo nevers\u0302ajnaj. C\u0302efe, tamen, la lingvo fluas tre bone kaj g\u0302i estas sufic\u0302e simpla por komencintoj kaj samtempe sufic\u0302e ric\u0302a por c\u0302iaj legantoj."}, {"text_idx": "#000155", "text": "La strukturon de la rakonto oni povus eble plibonigi: post longega komenca c\u0302apitro sekvas la multe pli mallongaj dua kaj tria. Nespertaj legantoj povus tial senkurag\u0302ig\u0302i je la komenco de la legado, kiam c\u0302iuj fadenoj ankorau\u0306 s\u0302ajnas tute senrilataj kaj ne necesaj al la solvo de la mistero. Tamen, legantoj, ne senkurag\u0302ig\u0302u. Dau\u0306re legu, sekvante la aventurojn de la c\u0302efrolulo Mark, homo kiu tuj kaptas vian atenton. Vi certe ne bedau\u0306ros vian elekton kiam, atinginte la finon de la rakonto, vi trovos la solvojn de c\u0302iuj misteroj."}, {"text_idx": "#000156", "text": "La fermita urbo estas ekscita romano, kiu ankau\u0306 pensigas nin pri la nuntempaj temoj de interhomaj rilatoj kaj socia moralo. Sed, ec\u0302 se vi ne zorgas pri tiaj moralaj temoj, la nura aventureco de la rakonto allogos vin."}, {"text_idx": "#000157", "text": "C\u0302u vi volas scii pli pri la historio de Esperanto kaj de g\u0302ia kreinto, kaj samtempe legi bonstilan, interesan viv-rakonton, kiu fluas preskau\u0306 kiel romano? Do, legu Zamenhof: au\u0306toro de Esperanto de Marjorie Boulton."}, {"text_idx": "#000158", "text": "Pli bonan manieron por profunde koni la movadon kaj lingvon oni apenau\u0306 trovus. Tiu c\u0302i libro, verkita de fama verkistino, helpos vin pligrandigi vian propran vorttrezoron. Samtempe vi certe enamig\u0302os al Marjorie Boulton kaj al s\u0302ia skribmaniero. Post la legado de tiu c\u0302i libro, vi volos ac\u0302eti aliajn s\u0302iajn librojn."}, {"text_idx": "#000159", "text": "La dudek tri c\u0302apitroj de la libro priskribas la tutan vivon de Zamenhof, ekde la infaneco kaj junuleco en Bjalistoko kaj Varsovio, g\u0302is la unuaj provoj verki lingvon internacian, la publikigo de la Unua Libro, la unuaj kongresoj kaj, finfine, la lastaj jaroj de lia vivo."}, {"text_idx": "#000160", "text": "Plac\u0302as la kvalito de la libro (dikaj pag\u0302oj, klara kaj granda skribo, bela verda kovrilo) kiel ankau\u0306 la enhavo. Oni legas pri la rilatoj kun la gepatroj (tiel malsamaj inter la patro kaj la patrino), la subteno kaj amo de la edzino, la suferoj praktikaj kaj ekonomiaj, la malfacilaj\u0302oj de la movado, la konfliktoj... tiu c\u0302i libro enhavas c\u0302ion."}, {"text_idx": "#000161", "text": "Oni ankorau\u0306 legas en tiu c\u0302i vivrakonto kelkajn malprecizaj\u0302ojn pri la vivo de Zamenhof. Ili trovig\u0302is ankau\u0306 en pli fruaj libroj, ekzemple en Vivo de Zamenhof de E. Privat. La esplorado de la faktoj kaj gravaj okazaj\u0302oj en la historio de la movado certe ne estas tiel preciza kaj detala kiel en Homarano, la lastatempa elstara vivrakonto pri Zamenhof, verkita de Aleksander Korj\u0302enkov. Tamen Boulton brile pentras por ni mirindan bildon de la unuaj tridek jaroj de la movado, inkluzive de la problemoj, bataloj kaj perfido, kiuj preskau\u0306 detruis g\u0302in."}, {"text_idx": "#000162", "text": "Dankon, Marjorie, kaj dankon al Esperanto Asocio de Britio pro la reeldono de c\u0302i tiu libro en 2017, okaze de la centjara jubileo de la morto de Zamenhof. Tio estis ankau\u0306 la mortojaro de Marjorie Boulton mem."}, {"text_idx": "#000163", "text": "Legante tiun mirindan rakonton pri mirinda homo, la leganto spertas c\u0302iajn emociojn, kvazau\u0306 oni spektus la plej atentokaptan filmon. La vivo de Zamenhof sendube tau\u0306gus kiel bazo de filmo. Tiu filmo ankorau\u0306 ne ekzistas, sed dum vi atendas g\u0302in, nepre legu la libron!"}, {"text_idx": "#000164", "text": "La redaktoro simpligis kaj mallongigis recenzon, kiun li mem verkis pri tiu libro. G\u0302i aperis en La Brita Esperantisto n-ro 984 de printempo 2018."}]